b'\n_START_ARTICLE_\nPau\n_START_SECTION_\nEtimologia\n_START_PARAGRAPH_\nLa paraula "pau" deriva del llat\xc3\xad "pax" i generalment es defineix, en sentit positiu, com un estat de tranquil\xc2\xb7litat o quietud, i en sentit oposat com abs\xc3\xa8ncia d\'inquietud, viol\xc3\xa8ncia o guerra.\n_START_SECTION_\nEirene\n_START_PARAGRAPH_\nA l\'antiga Gr\xc3\xa8cia, eirene era el terme amb qu\xc3\xa8 definien la pau, una idea de pau com un estat de tranquil\xc2\xb7litat, de serenitat, d\'abs\xc3\xa8ncia d\'hostilitats entre ciutats gregues, \xc3\xa9s a dir, una harmonia en la unitat interior i social grega.\n_START_SECTION_\nPax romana\n_START_PARAGRAPH_\nEs coneix com a "pau romana" (en refer\xc3\xa8ncia a la Pax romana de l\'Imperi Rom\xc3\xa0) una situaci\xc3\xb3 en qu\xc3\xa8 una for\xc3\xa7a governa exercint el poder de forma unilateral, sense estar sotmesa a cap control i sense respectar els drets d\'aquells a qui governa. El prop\xc3\xb2sit de l\'expressi\xc3\xb3 \xc3\xa9s diferenciar a aquesta situaci\xc3\xb3 de la que es considera com a veritable pau, ja que encara que no comprengui viol\xc3\xa8ncia o conflictes armats no constituiria una situaci\xc3\xb3 ideal o que es desitgi que perduri.\n_START_SECTION_\nPau negativa\n_START_PARAGRAPH_\nTal com diu John Lederach, \xc2\xabigual que en l\'Imperi Rom\xc3\xa0, la pau contempor\xc3\xa0nia reflecteix els interessos dels qui es beneficien de l\'estructura internacional tal com \xc3\xa9s, \xc3\xa9s a dir, els del centre i no els de la perif\xc3\xa8ria\xc2\xbb. Respon a una estructura social i econ\xc3\xb2mica imperialista i, per tant, busca mantenir l\'statu quo, \xc3\xa9s a dir defensar els interessos dels qui es beneficien de l\'estructura de l\'Imperi respecte dels qui en resten a la perif\xc3\xa8ria. _NEWLINE_Una concepci\xc3\xb3 de la pau entesa com a abs\xc3\xa8ncia de guerra i de desordres interns. Aquesta concepci\xc3\xb3 fa apar\xc3\xa8ixer el concepte de pau negativa.\n_START_SECTION_\nPau positiva\n_START_PARAGRAPH_\nMartin Luther King va deixar dit en la seva Carta de Birmingham, escrita a la pres\xc3\xb3, que la veritable pau no \xc3\xa9s simplement l\'abs\xc3\xa8ncia de tensi\xc3\xb3: \xc3\xa9s la pres\xc3\xa8ncia de just\xc3\xadcia._NEWLINE_El concepte de pau positiva es defineix com \xc2\xabel proc\xc3\xa9s de realitzaci\xc3\xb3 de la just\xc3\xadcia en els diferents nivells de la relaci\xc3\xb3 humana. \xc3\x89s un concepte din\xc3\xa0mic que ens porta a aflorar, afrontar i resoldre els conflictes de forma no violenta i el fi de la qual \xc3\xa9s aconseguir l\'harmonia de la persona amb ella mateixa, amb la naturalesa i amb les altres persones\xc2\xbb. Aix\xc3\xad la pau positiva \xc3\xa9s, a m\xc3\xa9s que l\'abs\xc3\xa8ncia de guerra, un proc\xc3\xa9s en constant construcci\xc3\xb3. No \xc3\xa9s un estat o un temps de pau, sin\xc3\xb3 un ordre social de redu\xc3\xafda viol\xc3\xa8ncia i elevada just\xc3\xadcia, igualtat en el control i la distribuci\xc3\xb3 del poder i els recursos, abs\xc3\xa8ncia de condicions no desitjades (guerra, fam, marginaci\xc3\xb3) i pres\xc3\xa8ncia de condicions desitjades (treball, habitatge, educaci\xc3\xb3)._NEWLINE_Requereix crear unes condicions i establir un determinat tipus de relacions. Demana tenir una comprensi\xc3\xb3 \xc3\xa0mplia del concepte de viol\xc3\xa8ncia i resoldre els conflictes de manera positiva, creativa i no violenta.\n_START_SECTION_\nS\xc3\xadmbols\n_START_PARAGRAPH_\nHi ha m\xc3\xa9s de deu s\xc3\xadmbols que representen la pau o el moviment pacifista: la branca d\'olivera, el colom blanc, el cercle amb quatre l\xc3\xadnies (\xe2\x98\xae), el signe de vict\xc3\xb2ria amb els dits, la bandera de la pau o Bandera de l\'Arc de Sant Mart\xc3\xad o les roselles blanques, entre d\'altres.\n_START_SECTION_\nEl colom blanc\n_START_PARAGRAPH_\nEl colom blanc amb una branqueta d\'olivera al bec, reconegut universalment com a s\xc3\xadmbol de la pau despr\xc3\xa9s de les guerres que tingueren lloc durant el segle XX, t\xc3\xa9 un origen b\xc3\xadblic. En el judaisme, el cristianisme i l\'islam una branqueta d\'olivera significa la pau. _NEWLINE_El Pentateuc, l\'Antic Testament i l\'Alcor\xc3\xa0 expliquen que, en el relat de l\'Arca de No\xc3\xa8 (Llibre del G\xc3\xa8nesi 8:11), aquest encarreg\xc3\xa0 a un colom a veure quin era l\'estat del m\xc3\xb3n despr\xc3\xa9s del diluvi universal; quan torn\xc3\xa0, ho va fer amb una branqueta d\'olivera al bec, fet que representava que les aig\xc3\xbces ja s\'havien calmat -\xc3\xa9s a dir, que el diluvi universal ja havia acabat- i que per aix\xc3\xb2 l\'havia pogut recollir de la primera olivera que trob\xc3\xa0.\n_START_SECTION_\nAltres s\xc3\xadmbols de la pau\n_START_PARAGRAPH_\nAltres s\xc3\xadmbols de la pau poden ser el signe de vict\xc3\xb2ria (que originalment era exclusiu dels moments de vict\xc3\xb2ria) que, m\xc3\xa9s tard durant les protestes contra la guerra del Vietnam (i posteriors protestes contra les guerres), es convert\xc3\xad en s\xc3\xadmbol de la pau. Es popularitz\xc3\xa0 gr\xc3\xa0cies al moviment hippie, i avui en dia encara s\'utilitza._NEWLINE_La bandera de la pau est\xc3\xa0 feta de set franges amb els colors de l\'arc de sant Mart\xc3\xad i la paraula "pau" escrita al mig en color blanc (no s\'ha de confondre amb la bandera gai, la qual nom\xc3\xa9s t\xc3\xa9 sis franges, no t\xc3\xa9 la franja de color turquesa i la primera franja \xc3\xa9s color vermell). Les primeres d\'aquestes banderes es van fer amb la paraula "pau" escrita en itali\xc3\xa0: pace, i portaven un colom dibuixat per Picasso. El nou disseny aparegu\xc3\xa9 el 1961 a la marxa italiana per la pau. En aquests \xc3\xbaltims anys, degut a la invasi\xc3\xb3 d\'Iraq de 2003, la bandera de la pau ha augmentat en popularitat: segons Amnistia Internacional, el productor Franco Belsito va passar de produir-ne un miler a l\'any a diversos milions._NEWLINE_Les paraules hebrea xalom (\xd7\xa9\xd6\xb8\xd7\x81\xd7\x9c\xd7\x95\xd6\xb9\xd7\x9d) i \xc3\xa0rab salam (\xd8\xb3\xd9\x84\xd8\xa7\xd9\x85) han estat utilitzades com a s\xc3\xadmbols de pau. Xalom i salam signifiquen literalment "pau" i la congru\xc3\xa8ncia de les dues paraules ha arribat a representar "la pau a l\'Orient Mitj\xc3\xa0" i la fi del conflicte araboisraeli\xc3\xa0._NEWLINE_Altres s\xc3\xadmbols poden ser les roselles blanques, les aus grua, la campana de la pau japonesa, el logo de la cultura per la pau (o del pacte Roerich) o les palmeres datileres, el fusell trencat (antimilitarisme i no-viol\xc3\xa8ncia) i el casc amb una flor a dins (objecci\xc3\xb3 de consci\xc3\xa8ncia i insubmissi\xc3\xb3).\n_START_SECTION_\nL\'islam\n_START_PARAGRAPH_\nCom en altres religions, la pau \xc3\xa9s un concepte b\xc3\xa0sic en el pensament isl\xc3\xa0mic. La paraula \xc3\xa0rab salam (\xd8\xb3\xd9\x84\xd8\xa7\xd9\x85) ("pau") t\xc3\xa9 la mateixa arrel que la paraula islam (\xd8\xa5\xd8\xb3\xd9\x84\xd8\xa7\xd9\x85). Islam es tradueix generalment com a "submissi\xc3\xb3 a D\xc3\xa9u o Al\xc2\xb7l\xc3\xa0, a la voluntat d\'Al\xc2\xb7l\xc3\xa0", per\xc3\xb2 els significats etimol\xc3\xb2gics derivats del terme fan tamb\xc3\xa9 refer\xc3\xa8ncia a conceptes de "salut" i de "pau": salama, estar "sa" i "segur" i aslama que significa "lliurament" o "renunciar a un mateix". Aix\xc3\xad, textualment, islam \xc3\xa9s l\'aplicaci\xc3\xb3 de la pau de D\xc3\xa9u, del salam. _NEWLINE_Salam tamb\xc3\xa9 \xc3\xa9s la salutaci\xc3\xb3 habitual entre musulmans que significa desitjar la pau al pro\xc3\xafsme; la salutaci\xc3\xb3 as-salamu alaykum t\xc3\xa9 el significat literal de "La pau sigui amb vosaltres". Es diu que Muh\xc3\xa0mmad va dir una vegada: "Cap de vosaltres creur\xc3\xa0 fins que vulgui per al seu germ\xc3\xa0 el que vol per a si mateix". Fins i tot quan un enemic increpa amb males intencions o fins i tot amb insults, l\'Alcor\xc3\xa0 ensenya a dir salam. Segons especifiquen certs estudiosos, el salam de l\'islam va doncs m\xc3\xa9s enll\xc3\xa0 del significat simple de "pau"; es refereix a una pau absoluta, infinita, horitz\xc3\xb3 \xc3\xbaltim de l\'aspiraci\xc3\xb3 de qualsevol musulm\xc3\xa0. Aix\xc3\xad, tot acte i esfor\xc3\xa7 d\'aquest m\xc3\xb3n, per a un musulm\xc3\xa0, t\xc3\xa9 com a objectiu m\xc3\xa0xim aconseguir aquesta Pau.\n_START_SECTION_\nPremis i honors\n_START_PARAGRAPH_\nDiversos guardons premien aquelles persones o entitats que treballen en favor de la pau, el m\xc3\xa9s conegut dels quals \xc3\xa9s sens dubte el Premi Nobel de la Pau. Altres que gaudeixen de reconeixement s\xc3\xb3n el Premi Gandhi o el Premi dels estudiants per la pau. _NEWLINE_S\'han erigit en diversos indrets monuments que celebren la pau com a valor. Al m\xc3\xb3n japon\xc3\xa8s aquests tenen forma de petit santuari on una campana es toca per demanar la pau o recordar els morts per la guerra. N\'hi ha una a la seu de les Nacions Unides.'